Pácin

Pácin község Borsod-Abaúj-Zemplén vármegye Cigándi járásában.

Fekvése 
Miskolctól 96 kilométerre keletre, közvetlenül a magyar–szlovák határ mellett fekszik. Határátkelőhellyel rendelkezik. A szlovák oldalon lévő legközelebbi községek – ily módon tehát Pácin északnyugati, illetve északkeleti szomszédjai – a határátkelőhely túloldalán 3,7 kilométerre fekvő Nagykövesd (Veľký Kamenec) és az attól mintegy 5 kilométerre keletre fekvő Őrös (Strážne).

A további szomszéd települések: Nagyrozvágy 7 kilométerre keletre, Cigánd 12 kilométerre délkeletre és Karcsa 3 kilométerre délnyugatra. A legközelebbi város Cigánd.

Megközelítése 
A település területén végighalad a Sátoraljaújhely–Cigánd–Kisvárda között húzódó, a 37-es és 4-es főutakat összekötő 381-es főút, ez a legfontosabb közúti elérési útvonala az említett városok és főutak mindegyike felől. A környező települések közül Nagyrozvággyal a 3807-es út köti össze, a határátkelőhöz pedig a 38 304-es számú mellékút (Európa út) vezet a központból.

Története 
Pácin Árpád-kori település. Nevét 1247-ben említették az oklevelek mint a Bogát-Radvány nemzetséghez tartozó Roland nádor birtokát.

1392-ben Pachin, 1398-ban Pácsin, 1440-ben Pachin 1447-ben Paczén, 1461-ben Paczyn néven írták.

1392-ben is a Bogát-Radvány nemzetségé volt, 1398-ban pedig Debrői Istvánt és fiait iktatták be egyes itteni birtokrészekbe.

1440-ben Zerdahelyi Miklósé, 1443-ban Brankovics György a Kistárkányi és az Apagyi családoknak adta.

1447-ben a Puskai Unghi család kapott itt birtokrészt, 1461-ben pedig Upor Jánosé és az Alaghi Bekényieké, 1530-ban pedig a Kőrösbányai Móré családé volt.

1581-ben Páczin a Mágócsy családé; Mágócsy Gáspár és András birtoka volt, Mágócsy András itt szép várkastélyt is épített, a falában levő Mágócsy-címer máig látható.

1631-ben Sennyey Sándor kapott királyi adományt a birtokra Alaghy Menyhért utód nélküli halála miatt.

1675-ben Sennyey Albert báró Sennyey Ferenc özvegyének Széchy Máriának adta zálogba az itteni kastélyt.

1724-ben Sennyey Istváné, aki a birtokot a kastéllyal együtt nejére, Andrássy Klárára hagyta.

1820-ban egy nagy tűzvészben csaknem az egész település leégett.

Az 1910-es népszámláláskor Pácinnak 1827 lakosából 1817 magyar volt. Vallási megoszlás szerint 1087 református, 422 római katolikus, 239 görögkatolikus volt.

A 20. század elején Zemplén vármegye Bodrogközi járásához tartozott.

Közélete

Polgármesterei 
 1990–1994: Barati Attila (FKgP-KDNP)
 1994–1998: Barati Attila (független)
 1998–2002: Barati Attila (MIÉP)
 2002–2006: Barati Attila (MIÉP)
 2006–2010: Barati Attila (MIÉP)
 2010–2012: Barati Attila (MIÉP)
 2012–2014: Majoros László Ferenc (független)
 2014–2019: Gégény Zsuzsanna (független)
 2019-től: Gégény Zsuzsanna (független)

A településen 2012. november 25-én időközi polgármester-választást tartottak, az előző polgármester halála miatt.

Népesség 
A település népességének változása:

2001-ben a település lakosságának 94%-a magyar, 6%-a cigány nemzetiségűnek vallotta magát.

A 2011-es népszámlálás során a lakosok 91,5%-a magyarnak, 13,1% cigánynak mondta magát (8,5% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: református 40,7%, római katolikus 28,5%, görögkatolikus 6,4%, felekezeten kívüli 3,4% (17,6% nem válaszolt).

Látnivalók 
 16. században épült pácini várkastély
 Turul-szobor

Itt született 
 1933. február 12-én Nagy Attila színművész
 1951. február 22-én Paronai Magdolna († 2017. febr. 8.) táncosnő. 1970-ben végezte el az ÁBI balettművész szakát, azóta a Pécsi Balett tagja, magántáncosnő volt. Jó technikájú balerina, aki a legkülönfélébb karakterszerepekben ért el sikereket. Főszerepei: Királykisasszony (Eck I.: A fából faragott királyfi); Zerlina (Eck I.: Don Juan); Rókalány (Eck I.: Kötelékek); Euridiké (Eck I.: Négy zenekari darab); Madie (Eck I.: A terror), főszerep (Eck I.: Csángó ballada, Lót leányai, Hegedűduók, Danaidák).

Jegyzetek

Források 
  Zemplén vármegye.

További információk 
 Pácin község hivatalos honlapja
 Pácin az utazom.com honlapján
 Pácin a Kastélyút honlapján

Borsod-Abaúj-Zemplén megye települései
Zemplén vármegye települései